
Virágvasárnapra 2017
 Igeolvasás:Lk.19:18-48  Énekek: 331.345.294

Virágvasárnap, Jézus Jeruzsálemi bevonulására emlékezünk. Az emberek éljeneztek, ruhájukat az útra terítették tiszteletük jeléül, a fákról zöld ágakat tördeltek és azokat lobogtatták örömükben. Aztán elkezdték kiabálni az ősi zsoltáridézetet: „Hosiana”, Uram, segíts! Áldott a Király, aki jön az Úrnak nevében! Jézus, még soha nem kapott ekkora tiszteletet a földön, nem vonult ilyen diadalmenetben, de elfogadta a hódolatot, mert amit mondtak, az igaz volt. Szegődjünk most mi is a nyomába és kövessük Őt egy darabon ezen a különleges napon. Először nézzük meg, hogy hogyan viselkedett, mit mondott és mit tett a mi Urunk ezen a napon, aztán pedig nézzük meg, hogyan viselkedtek, mit mondtak és tettek körülötte az emberek. 
I. Mit tett Jézus ezen a napon? Az első, amire felfigyelhetünk, hogy milyen hallgatag volt Ő ezen a napon. Egész nap mindössze kétszer szólalt meg, akkor is igét idézett az Ószövetségből, az akkori Bibliából. Feltűnhet az is, hogy mindaz, amit ezen a napon tett és mondott, következetes ragaszkodás volt Isten igéjéhez. Minden, amit ezen a napon tett, előre megjövendölt próféciák beteljesedése volt, beleértve még a szamarat is, aminek a hátán, mint békét hozó király bevonult Jeruzsálembe. Több mint 500 évvel azelőtt, Zakariás próféta így jövendölt: „Örvendj nagyon Sion leánya, ujjongj Jeruzsálem leánya! Királyod érkezik hozzád, aki igaz és diadalmas, alázatos és szamáron ül, szamárcsikó hátán.” (Zak.9:9) Valóban, a mennyei király eljött és ezen a napon úgy is fogadták Őt, mint királyt. A felső ruháik leterítésével, a zsidók a királynak kijáró tiszteletben részesítették, hódolatukat fejezték ki. Honnan tudhatjuk ezt? Onnan, hogy hasonló példát láthatunk a 2 Kir. 9:13- ban: Elizeus elküldte egyik próféta tanítványát, hogy kenje fel királlyá Jéhút, Izrael hadvezérét. Amikor Jéhú szolgái megtudták, hogy mit tett urukkal a prófétatanítvány, „mindnyájan sietve fogták ruhájukat és leterítették alá a lépcsőre, azután megfújták a kürtöket és kikiáltották: Jéhú a király.” 
Rendkívüli nap volt ez, rendkívüli volt ez a bevonulás, méltóságteljes, minden részletében Istentől elkészített. Voltak még nagy bevonulások a történelemben. Ilyen volt talán az is, amikor 1940-ben, Magyarország kormányzója, mint felszabadító bevonult Kolozsvárra. Izgatottan készültek az emberek erre a bevonulásra, mindent pontosan megszerveztek, hogy minden a lehető leg ünnepélyesebb legyen. Ez a virágvasárnapi bevonulás azonban nem volt ilyen szervezett, teljesen spontán alakult. Nem volt itt megrendezve, betanulva, begyakorolva, előre elkészítve semmi, mégis, minden a legnagyobb rendben, szervezettségben, méltóságteljesen történt. Hogyan volt lehetséges ez? Úgy, hogy a nagy rendező, Isten munkálkodott a háttérben, a színfalak mögött. Beteljesedtek az Írások, mert az Írásoknak be kellett teljesedniük, mert az Írások mindig beteljesednek. 
Van ezekben az eseményekben valami megmagyarázhatatlan, természetfeletti. Valami, amihez hasonlót akkor láttunk és halottunk, amikor Jézus Betlehemben megszületett, amikor megnyílt az ég és földre szállt az Isten. Amikor hallottuk az angyalok énekét. „Dicsőség a magasságban Istennek, a földön békesség, az emberekhez jóakarat.” Most is valami hasonló történik, bár most nem angyalok énekelnek, hanem emberek. „A mennyben békesség és dicsőség a magasságban.” Jézus életének a kezdete, a vége és minden, ami közte történt, az Istent dicsőítette. A mi Urunk azzal dicsőítette a legfényesebben az Atyát, hogy beteljesítve az írásokat, elvégezte küldetését, az ember megváltását. 
Szintén feltűnő és szinte érthetetlen, hogy ehhez a dicső bevonuláshoz statisztáltak a zsidó főpapok, a fejedelem, a római helytartó, pedig ekkor már vérdíjat tűztek ki Jézus fejére, pedig egy nemzeti király bevonulása, felért egy Róma elleni lázadással. Mégsem szólt senki, senki nem akadályozta meg, mert Isten tartotta féken, a kezében a hatalmasok szívét. Próféciák teljesedtek be ezen a napon. A Biblia, egy prófétai könyv, amelyben beteljesült próféciák százait olvashatod, és teljesen biztos lehetsz abban, hogy azok a próféciák, amelyek még nem teljesedtek be, ezután fognak beteljesedni. Egy különleges könyv, melynek nincs párja, mert nem emberek írták. A keresztyénség, ezért egy prófétai vallás. Jézus alakjában, próféciák teljesedtek be ezen a napon. 
Amikor pedig mindenki Őt ünnepelte, amikor fürödhetett volna a népszerűségben, kiélvezhette volna annak minden cseppjét, Ő akkor sem magával törődött, hanem másokkal volt elfoglalva. Jeruzsálemnek, népének jövőjével foglalkozott. Amikor az ünneplés a tetőpontjára hágott, Jézus valami egészen elképesztő és váratlan dolgot tett. Hangos sírásra fakadt. Az eredeti szöveg szerint, férfias zokogásba tört ki. Miért? Mert Jézus szíve tele volt szeretettel, együttérzéssel népe iránt. Csak Lukács írta le ezt a szívszorító történetet. Jézus, siratta Jeruzsálemet. Miközben sírt, megint egy prófécia teljesedett be. Jeremiás próféciája, mely így szól: „Szememből könnyek hullnak éjjel és nappal és nem apadnak el. Mert súlyos sebet kapott népem szűz leánya, igen fájdalmas csapást. Ha kimegyek a mezőre, látom a fegyverrel megölteket. Ha bemegyek a városba, látom az éhségtől szenvedőket.” (Jer.14:17-18) 
Szavaiból világosan kiderült, hogy miért sírt.  Mert Jézus ismerte az Atya végzését, látta a jövőt. Számára a jövő olyan valóságos volt, mint ami már meg is történt. Tudta, hogy a város számára a kegyelmi idő véget ért. Jeruzsálem sorsa megpecsételődött, el fog veszni. Tudomásul vette, elfogadta az Atya eleve elrendelését, de emberileg sajnálta Jeruzsálemet. Jézus azért sírt, mert látta Jeruzsálem rettenetes jövőjét, a zsidóság rettenetes jövőjét, ami azért következik be, mert nem ismerték fel meglátogatásuknak idejét. 
Miközben személyében prófécia teljesedett be, Ő maga is prófétált. Megerősítette Jeremiás és Zakariás próféciáit.,,Jönnek majd rád napok, amikor ellenségeid, sáncot húznak körülötted, körülzárnak és minden felől szorongatnak. Földre tipornak téged és fiaidat, akik benned laknak és nem hagynak belőled követ kövön, mert nem ismerted fel meglátogatásod idejét.” Amikor ez a prófécia elhangzott, még jövő volt, de amikor mi elolvastuk, már múlt, már történelem volt. Ezért könnyen meggyőződhetünk igazságáról. Csak ki kell nyitnunk egy történelemkönyvet és meg kell vizsgálnunk azt. Josephus Flavius zsidó történetíró, a „Zsidó háború” című könyvében, pontos részletességgel számol be ezekről az eseményekről. 40 évvel később, Kr.u. 70 ben, Izrael fellázadt a hatalmas római birodalom ellen és kikiáltotta függetlenségét. A császár, hadvezérét Titust küldte légióival a zsidók megrendszabályozására. 72 - ben körülzárta Jeruzsálemet és cölöpsáncot épített az egész város körül, hogy kiéheztesse a várost. Borzalmas idők következtek, anyák megették a gyermekeiket, sokan öngyilkosságot követtek el, a papokat lemészárolták, végül a rómaiak felgyújtották a várost, mindent leromboltak, mindent a föld színével tettek egyenlővé. A várost felszántották és sóval vetették be. Szó szerint beteljesedett a prófécia. 
Jézus, miközben látta Izrael elvettetését, mégsem legyintett a kezével és nem mondta azt, hogy már úgyis minden hiába. Minek fárasszam magam, minek törődjek még ezzel a néppel. Amíg itt volt, amíg tehette szolgált, jót tett az emberekkel. Megtisztította a templomot, az istentiszteletet, kiállt az igazság mellett, Isten dicsőségét nem hagyta csorbulni, de tanította az embereket, meggyógyította betegeiket. Miért? Mert szerette Őket.

Bárcsak felbátorodna ma a hited, látva Uradat és ezeket a beteljesedett próféciákat. Bárcsak felbátorodna arra, hogy higgy Jézus Krisztusnak, az Isten Igéjének. Ha pedig már hiszel, bárcsak felbátorodna a szíved arra, hogy bízz Benne, hogy Rá merd bízni teljesen az életedet. Hogy ne csak úgy ismerd Őt, mint Megváltót, hanem úgy is, mint Királyt, aki vezet, aki uralkodik, oltalmaz, aki szeret. Bárcsak felbátorodna ma a szíved arra, hogy kövesd királyodat és szolgáld, úgy ahogy Ő tette. Bárcsak követnéd Uradat abban, hogy megindulna a szíved az elveszettek felé. Bárcsak tisztán tartanád a Szentlélek templomát és ragaszkodnál a tiszta istentisztelethez. Bárcsak tanítanád a tévelygőket az igazságra és bekötöznéd a világ sebeit. Bárcsak ne magad körül forognál többé, hanem törődnél mások problémáival is.

II. Mit tettek az emberek ezen a napon? Az embereknek legalább négy csoportját figyelhetjük meg, akik különbözőképp reagáltak Jézus bevonulására. 

1. Voltak hűvös távolságtartók, akik távolról szemlélték az eseményeket, talán az udvarok mélyéből, az ablakok mögül kinézve, vagy az utak szélén állva. Fejüket rosszallóan csóválva, aggodalommal, megvetéssel néztek Jézusra és arra gondoltak: - Ki tudja mi lesz még ebből? Már megint jön valaki, aki felbolygatja a mi látszólagos békénket, nyugalmunkat, világunkat, amelyben élünk. Mi lesz, ha valóban átveszi a hatalmat, ez az egész lényében tisztaságot, szentséget, erőt árasztó ember? Mi lesz a mi kétes értékű vallásosságunkkal, erkölcsösségünkkel? Mennyibe fog ez nekünk kerülni? Mi lesz, ha őt követik az emberek, ha ezért minket büntetnek meg a rómaiak?  Ezek az emberek csak élni akartak, túlélni, ezért csak óvatos gyanakvással tekintettek az eseményekre.
2. Voltak akik, amikor észrevették a boldogan ünneplő tömeget, hallották a Hozsannát, az - Uram segíts! - kiáltásokat, szívesen csatlakoztak a sokasághoz. Ők voltak a könnyen lelkesedők, akik bár nem sokat értettek abból, ami történt, abból, aki ott közeledett, mégis lelkesek voltak, mert a saját vágyaik valóra válását remélték Jézustól, ehhez vártak segítséget Tőle. Ők voltak azok, akik politikai, gazdasági, társadalmi, egyéni hasznot szerettek volna húzni Belőle. Szabadulni szerettek volna a római rabigától, a szegénység nyomorgatásától, a betegségek szorongatásától. Nemzeti királyságot, nemzeti önállóságot reméltek, gazdasági fellendülést, egészséget, sikert. Nem értették, nem látták, hogy Jézus nem olyan király, akit ők várnak, nem egy gerilla vezér, egy harcos politikus, egy csodadoktor. Ő nem úgy szabadít, mint az emberek, nem fegyverrel harcol, hanem Igével, Lélekkel, és szeretettel. Ezek az emberek a saját hangjukat élvezték hallani a tömegben, saját erejüket akarták demonstrálni. Ők nem Jézus hangját jöttek hallani, nem Jézus alázatban rejlő erejét jöttek csodálni. Ezek az emberek később csalódtak benne és nagypénteken ellene fordulva, már - Feszítsd meg! - et kiáltottak rá.
3. Ott voltak a vallásosak, a farizeusok, az írástudók is, akik egy darabig együtt örültek Jézus tanítványaival, de csak egy határig. Amikor a Jézus körüli hódolat, ujjongás, már-már imádat, Istentisztelet jelleget öltött, szót kértek és azt mondták: „Mester, utasítsd rendre a tanítványaidat.” Miért kérték ezt? Mert látták, hogy ami itt történik, az már imádat. Ehhez nagyon is értettek, ehhez volt szemük és fülük. Tudták, hogy milyen zsoltárt idéz a tömeg. Miért volt baj a számukra ez? Mert Jézus a szemükben nem Isten, nem mennyei király volt, csak egy mester, egy tanító. Ők nem engedhették ezt az istentiszteletet. Ami itt történt, az számukra istenkáromlás volt, ezért szóltak. Ezzel a felszólítással azt kérték Jézustól, hogy határolódjon el a tömeg imádatától és amikor ezt Jézus nem tette, ők határolódtak el Tőle és a tanítványaitól.  Jézus, egy igéből vett közmondással válaszolt nekik. „Ha ezek elhallgatnak, a kövek fognak kiáltani.” A Habakuk könyvére utalt, ahol meg van írva a 2:11-ben: „..a kő is kiáltoz a falból és a tetőgerenda válaszol.” Jézus nem utasította el az imádatot, mert Ő egy személyben valóságos ember és Isten. Őbenne maga Isten lett emberré. Aki nem vallja Jézust testben megjelent Istennek, az nem keresztyén. Jézus Úr, ezért méltó az imádatra, a tiszteletre. Övéi imádják Őt. A zsidók elhallgattak és valóban, Jeruzsálem lerombolt kövei beszéltek helyettük Isten látogatásáról, Jézusról, egy elmulasztott lehetőségről.
4. Ott voltak a tanítványok. „A tanítványok egész sokasága, örvendezve, fennhangon dicsérni kezdte az Istent”azokért a csodákért, amelyeket láttak. Ezt kiáltozták: „Áldott a király, aki az Úr nevében jön.” Ez megint egy olyan pillanat volt, amit egy ősi zsoltár jövendölt meg, a 118 zsoltár 24- 26 verseiben. „Ez az a nap, amit az Úr rendelt, vigadozzunk és örüljünk ezen! Ó Uram segíts meg! Ó Uram adj szerencsét! Áldott, aki az Úr nevében jön!” A Szentlélek csodálatos munkáját láthatjuk itt a tanítványok ünneplésében és az események rendezésében. A Szentlélek emlékezette őket ezekre a régi, ide vágó igékre. Ezt a mennyei királyt, igazán, hódolattal imádni, csakis a Szentlélek által lehet. A tanítványok sokasága, Istennek adott a dicsőséget azokért a csodákért, amelyeket láttak, átéltek Jézus mellett. Istennek kijáró hódolatban és imádatban részesítették Urukat. Mert ismerték és tudták, hogy méltó a mi Urunk a dicséretre. 
Ma, amikor hallgatod a virágvasárnapi örömhírt, hol állsz testvérem, az embereknek melyik csoportjához tartozol? Hogyan tekintesz Krisztusra? Kicsoda neked Krisztus? Egy felforgató, aki tönkre tette lelki békédet, megbontotta családod egységét? Valaki, aki segíthet neked vágyaid megvalósításában? Egy vallásalapító, aki értékes dolgokat mondott, amit jó lenne, ha megtartana ez a világ? Vagy, Ő a te mennyei Urad és Királyod?
 Remélem, hogy hitvalló keresztyénként, ez utóbbiak csoportjához tartozunk és ma mi is csatlakozunk a boldogan örvendező, ujjongó tanítványok közösségéhez, akik dicsőséget adnak a Menny és a Föld Istenének, hogy eljött közénk, hogy megváltott, megmentett és vezet minket. 
Az Ókorban, ha egy hadvezér lóháton vonult be, fegyverrel a kezében a legyőzött városba, az a kor jelképes nyelvén azt jelentette, hogy nincs kegyelem. Mindenkinek pusztulnia kell. Ha azonban a hadvezér szamárháton vonult be a legyőzött városba fegyvertelenül, az azt jelentette, hogy van kegyelem. Az ókori emberek értették ezt a jelképes beszédet. Jézus virágvasárnapi bevonulásával, Isten azt üzeni ennek a pogány világnak, hogy van kegyelem. De csak Krisztusban van kegyelem. A kegyelemi idő még tart. Ma még hihetsz az Úr Jézus Krisztusban és üdvözülhetsz. A zsidók elvetése azonban arra figyelmeztet, hogy ez az idő nem tart örökké. Mindennek rendelt ideje van. Ennek a kegyelmi időnek véget vethet a hirtelen halál, de véget vethet az is, hogy egy nap Jézus visszajön dicsőségesen ítélni élőket és holtakat. Öröm és sírás, ez a kettősség jellemzi ezt az ünnepet. Ez jellemzi a mi hívő életünket is, amíg a földön élünk és ez jellemzi úrvacsoránkat is. Amikor ide jövünk, bizony lehet sírni a bűneink miatt, de lehet boldog örömmel elmenni innen a Krisztusban kapott kegyelem miatt. Isten tegye áldottá és örömtelivé ma a mi ünnepünket is. Ámen.
